b'\n_START_ARTICLE_\nMartinus Toursilainen\n_START_PARAGRAPH_\nMartinus Toursilainen eli Pyh\xc3\xa4 Martinus, suomeksi my\xc3\xb6s Pyh\xc3\xa4 Martti (316 tai 317 Savaria, Pannonia (nyk. Szombathely Unkarissa) \xe2\x80\x93 8. marraskuuta 397 Gallia) oli Rooman armeijan tribuunin poika. Martinus liittyi Rooman armeijaan viisitoistavuotiaana. H\xc3\xa4net tunnetaan k\xc3\xb6yhien ja vaivaisten suojelijana. _NEWLINE_Legendan mukaan h\xc3\xa4n leikkasi nuorena sotilaana miekallaan puolet viitastaan ja antoi revityn puolikkaan Amiensin kaupungin portilla almua pyyt\xc3\xa4neelle kerj\xc3\xa4l\xc3\xa4iselle. Seuraavana y\xc3\xb6n\xc3\xa4 Martinus n\xc3\xa4ki unta, jossa viitan puolikkaan saanut kerj\xc3\xa4l\xc3\xa4inen osoittautui itse Kristukseksi. Jeesus totesi: "T\xc3\xa4m\xc3\xa4 pakana, Martinus vaatetti minut". Seuraavana aamuna Martinuksen viitta oli j\xc3\xa4lleen ehj\xc3\xa4 ja kokonainen{. T\xc3\xa4m\xc3\xa4n kaiken kokemansa seurauksena jo nuoruudessaan kristinuskosta kiinnostunut Martinus k\xc3\xa4\xc3\xa4ntyi kristityksi ja erosi armeijasta. H\xc3\xa4n joutui siksi k\xc3\xa4rsim\xc3\xa4\xc3\xa4n jopa vankeusrangaistuksen._NEWLINE_Martinus liittyi erilaisiin kristillisiin veljeskuntiin, kunnes h\xc3\xa4n vuonna 361 tuli uudestaan kuuluisaksi perustaessaan luostarin Poitiers\xe2\x80\x99n l\xc3\xa4helle Galliaan. Vuonna 371 h\xc3\xa4net sitten kutsuttiin noin 250 kilometri\xc3\xa4 Pariisista lounaaseen sijaitsevan Toursin piispaksi. Legendan mukaan h\xc3\xa4n oli niin vaatimaton, ett\xc3\xa4 kuultuaan kutsusta h\xc3\xa4n piiloutui hanhitarhaan, mutta \xc3\xa4\xc3\xa4nekk\xc3\xa4\xc3\xa4t hanhet paljastivat h\xc3\xa4nen piilonsa._NEWLINE_Toursin kaupungissa pakanuus vaikutti noihin aikoihin viel\xc3\xa4 voimakkaana, ja Martinuksella vaikutti keskeisesti kristinuskon ja samalla olojen vakiinnuttamiseen kaupungissa. Piispa Martinuksella oli erityisen suuri vaikutus priscillianismin kehitymiseen. Martinus Toursilaisen pyh\xc3\xa4inj\xc3\xa4\xc3\xa4nn\xc3\xb6kset on haudattu Toursin |Pyh\xc3\xa4n Martinuksen kirkkoon._NEWLINE_Martinus Toursilainen oli ensimm\xc3\xa4inen l\xc3\xa4ntisess\xc3\xa4 kirkossa pyhimyksen arvon saanut henkil\xc3\xb6, joka ei kuollut marttyyrina. Martinus Toursilaisen, Pyh\xc3\xa4n Martin, muistoksi vietet\xc3\xa4\xc3\xa4n katolisissa maissa yh\xc3\xa4 Martinp\xc3\xa4iv\xc3\xa4\xc3\xa4 11. marraskuuta, joka oli h\xc3\xa4nen hautajaisp\xc3\xa4iv\xc3\xa4ns\xc3\xa4. Protestanttisissa maissa p\xc3\xa4iv\xc3\xa4n vietto on siirtynyt p\xc3\xa4iv\xc3\xa4\xc3\xa4 aiemmaksi, jolloin on my\xc3\xb6s Martti Lutherin syntym\xc3\xa4p\xc3\xa4iv\xc3\xa4 (ja sen vuoksi my\xc3\xb6s Suomessa nykyisin Martin nimip\xc3\xa4iv\xc3\xa4). Ruotsissa ja Suomessa martinp\xc3\xa4iv\xc3\xa4n viett\xc3\xa4minen rajoittuu joidenkin viett\xc3\xa4m\xc3\xa4\xc3\xa4n juhlaillalliseen, jossa sy\xc3\xb6d\xc3\xa4\xc3\xa4n p\xc3\xa4\xc3\xa4ruokana kokonaisena paistettu hanhi, martinhanhi.\n_START_SECTION_\nVaikutus Suomessa\n_START_PARAGRAPH_\nLegenda Pyh\xc3\xa4st\xc3\xa4 Martista tuli Suomeen kristinuskon mukana 1100\xe2\x80\x931200-luvuilla. Pyh\xc3\xa4 Martti oli tunnettu armeliaisuudestaan ja oikeamielisyydest\xc3\xa4\xc3\xa4n ja suosittu kansan keskuudessa. Pyh\xc3\xa4st\xc3\xa4 Martista tuli keskiajalla Raision suojeluspyhimys, ja seurakunnan kirkko on nimetty h\xc3\xa4nen mukaan. Marttilan kunta on saanut nimens\xc3\xa4 h\xc3\xa4nen mukaansa. H\xc3\xa4net on kuvattu molempien kuntien vaakunoissa leikkaamassa viittaansa, josta puolet h\xc3\xa4n antoi kerj\xc3\xa4l\xc3\xa4iselle.'